CELEX: C2006/326/99
Language: el
Date: 2006-12-30 00:00:00
Title: Υπόθεση C-481/06: Προσφυγή της 24ης Νοεμβρίου 2006 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

30.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/48
            
         Προσφυγή της 24ης Νοεμβρίου 2006 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-481/06)
   (2006/C 326/99)
   Γλώσσα διαδικασίας ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Πατακιά και X. Lewis)
   
      Καθής: Ελληνική Δημοκρατία
   Αιτήματα
   
               —
            
            
               να διαπιστώσει ότι η Ελληνική Δημοκρατία παραβίασε την υποχρέωσή της που απορρέει από το άρθρο 6, παράγραφος 3 της οδηγίας 93/36/ΕΟΚ (1) για το συντονισμό των διαδικασιών ανάθεσης συμβάσεων δημόσιων προμηθειών όπως επίσης και την υποχρέωσή της για την εξασφάλιση πραγματικού και δίκαιου ανταγωνισμού, όπως έχει διαμορφωθεί από τη νομολογία του Ευρωπαϊκού Δικαστηρίου, με τη διατήρηση του άρθρου 7 παράγραφος 2 του ισχύοντος νόμου 2955/2001 και μέσω των εκτελεστικών των Κοινών Υπουργικών Αποφάσεων (ΔΥ6α/οικ. 38611 και ΔΥ6α/οικ. 38609 της 12.04.2005)
            
         
               —
            
            
               να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή έλαβε καταγγελία σχετικά με την ελληνική νομοθετική ρύθμιση η οποία ταξινόμησε κατά κατηγορίες το σύνολο των υλικών ιατρικής χρήσης και προσδιόρισε σε κάθε κατηγορία μια συγκεκριμένη ανώτατη τιμή. Η εν λόγω ρύθμιση σε συνδυασμό με τις εκτελεστικές Κοινές Υπουργικές Αποφάσεις συνιστούν ένα κανονιστικό πλαίσιο το οποίο επιτρέπει απευθείας ανάθεση συμβάσεων δημοσίων προμηθειών για ολόκληρες ομάδες των ως άνω προϊόντων τα οποία χαρακτηρίζονται ως μη συγκρίσιμα.
   Υπό το φως της νομολογίας του Δικαστηρίου, η Επιτροπή θεωρεί ότι το εν λόγω κανονιστικό πλαίσιο είναι αντίθετο προς το άρθρο 6, παράγραφος 3 της οδηγίας 93/36/ΕΟΚ για το συντονισμό των διαδικασιών ανάθεσης συμβάσεων δημοσίων προμηθειών και στην υποχρέωση εξασφάλισης πραγματικού και δίκαιου ανταγωνισμού. Κατά το μέτρο που η ως άνω διάταξη είναι εξαιρετικού χαρακτήρα, πρέπει να ερμηνεύεται συσταλτικά και δεν είναι δυνατό να επιτρέπει την απευθείας ανάθεση για ολόκληρες κατηγορίες προϊόντων. Επίσης, οι αναθέτουσες αρχές πρέπει να εξασφαλίζουν τη διατήρηση πραγματικού ανταγωνισμού και διαφάνεια στον τομέα των δημοσίων προμηθειών, πράγμα που δεν είναι δυνατό με την απευθείας ανάθεση, πέραν των εξαιρετικών περιστάσεων των προβλεπομένων στο άρθρο 6 παράγραφος 3 της εν λόγω οδηγίας.
   Οι ελληνικές αρχές δεν αμφισβήτησαν τους ισχυρισμούς της Επιτροπής ούτε την ύπαρξη της αποδιδόμενης παραβίασης και ανακοίνωσαν την πρόθεσή τους να τροποποιήσουν την επίμαχη νομοθετική διάταξη. Εντούτοις, ουδεμία τέτοια τροποποίηση έχει ανακοινωθεί μέχρι την ημέρα της κατάθεσης της προσφυγής.
   Η Επιτροπή θεωρεί επομένως ότι η Ελληνική Δημοκρατία παρέβη τις υποχρεώσεις που υπέχει από το άρθρο 6 παράγραφος 3 της οδηγίας 93/36/ΕΟΚ και την υποχρέωσή της για την εξασφάλιση πραγματικού και δίκαιου ανταγωνισμού.
   
      (1)  ΕΕ L 199 της 9.08.1993 σ. 1.